Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2003 M. LAPKRIČIO 12 D. NUTARIMO NR. 1407 „DĖL JURIDINIŲ ASMENŲ REGISTRO NUOSTATŲ PATVIRTINIMO“ PAKEITIMO

2025 m. sausio 8 d. Nr. 7

Vilnius

Lietuvos Respublikos Vyriausybė nutaria:

1.	Pakeisti Juridinių asmenų registro nuostatus, patvirtintus Lietuvos Respublikos Vyriausybės 2003 m. lapkričio 12 d. nutarimu Nr. 1407 „Dėl Juridinių asmenų registro nuostatų patvirtinimo“, (toliau – Nuostatai):

1.1.	Pakeisti 9 punktą ir jį išdėstyti taip:

„9. Nuostatuose vartojamos sąvokos atitinka 1985 m. liepos 25 d. Tarybos reglamente (EEB) Nr. 2137/85 dėl Europos ekonominių interesų grupių (EEIG), 2001 m. spalio 8 d. Tarybos reglamente (EB) Nr. 2157/2001 dėl Europos bendrovės (SE) statuto su paskutiniais pakeitimais, padarytais 2013 m. gegužės 13 d. Tarybos reglamentu (ES) Nr. 517/2013, 2003 m. liepos 22 d. Tarybos reglamente (EB) Nr. 1435/2003 dėl Europos kooperatinės bendrovės (SCE) statuto, Reglamente (ES) 2016/679, Civiliniame kodekse, Valstybės informacinių išteklių valdymo įstatyme, Lietuvos Respublikos vienos valstybės ribas peržengiančio ribotos atsakomybės bendrovių pertvarkymo, jungimosi ar skaidymo įstatyme, Lietuvos Respublikos Europos bendrovių įstatyme, Lietuvos Respublikos kolektyvinio investavimo subjektų įstatyme, Lietuvos Respublikos teisės gauti informaciją ir duomenų pakartotinio naudojimo įstatyme, Lietuvos Respublikos įmonių ir įmonių grupių atskaitomybės įstatyme, Lietuvos Respublikos finansinių ataskaitų audito ir kitų užtikrinimo paslaugų įstatyme bei kituose juridinių asmenų veiklą reglamentuojančiuose įstatymuose vartojamas sąvokas.“

1.2.	Pakeisti 13.12 papunktį ir jį išdėstyti taip:

„13.12. tvirtina Registro tvarkytojui teikiamų prašymų ir pranešimų formas, o suderinusi su Lietuvos Respublikos finansų ministerija – metinių ir tarpinių finansinių ataskaitų bei metinių ataskaitų ir veiklos ataskaitų elektroninio formato rinkinių formas ir prašymo anuliuoti metinių finansinių ataskaitų (metinių konsoliduotųjų finansinių ataskaitų) ar tarpinių finansinių ataskaitų rinkinio, metinės ataskaitos ir, jei taikoma, dokumentų, nurodytų Nuostatų 127 punkte, (toliau kartu – atskaitomybės dokumentai) pateikimą Registro tvarkytojui formą;“.

1.3.	Pakeisti 18.19.10 papunktį ir jį išdėstyti taip:

„18.19.10. inicijuojantis kontroliuojančiosios Europos bendrovės steigimą;“.

1.4.	Pakeisti 18.19.15 papunktį ir jį išdėstyti taip:

„18.19.15. perkeliantis buveinę į kitą valstybę;“.

1.5.	Papildyti 31.1.10 papunkčiu:

„31.1.10. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje įregistruotą juridinį asmenį, inicijuojantį kontroliuojančiosios Europos bendrovės steigimą arba Europos bendrovės steigimą jungimo būdu;“.

1.6.	Papildyti 31.1.11 papunkčiu:

„31.1.11. Europos Sąjungos valstybės narės ar kitos Europos ekonominės erdvės valstybės, kurioje ketinama steigti kontroliuojančiąją Europos bendrovę ar Europos bendrovę jungimo būdu, pavadinimas ir registro pavadinimas;“.

1.7.	Papildyti 31.1.12 papunkčiu:

„31.1.12. duomuo, kad išduotas pažymėjimas, patvirtinantis, kad buvo atlikti visi prieš Europos bendrovės įsteigimą jungimo būdu kitoje Europos Sąjungos valstybėje narėje ar kitoje Europos ekonominės erdvės valstybėje būtini veiksmai ir formalumai, (toliau – Europos bendrovės jungimo pažymėjimas);“.

1.8.	Papildyti 31.1.13 papunkčiu:

„31.1.13. duomuo, kad steigiant kontroliuojančiąją Europos bendrovę įvykdytos Reglamento (EB) Nr. 2157/2001 33 straipsnio 2 dalyje nurodytos sąlygos;“.

1.9.	Papildyti 31.1.14 papunkčiu:

„31.1.14. duomuo, kad bendrovė išregistruota Europos bendrovę įsteigus jungimo būdu;“.

1.10.	Pakeisti 31.3 papunktį ir jį išdėstyti taip:

„31.3. apie kooperatines bendroves (kooperatyvus):

31.3.1. duomenys apie stebėtojų tarybos narius, jeigu stebėtojų taryba sudaroma pagal įstatymus;

31.3.2. duomenys apie paskolų komiteto narius, jeigu komitetas sudaromas pagal įstatymus;

31.3.3. duomenys apie revizijos komisijos narius (revizorių), jeigu ši komisija sudaroma ar revizorius skiriamas pagal įstatymus;

31.3.4. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje įregistruotą juridinį asmenį, inicijuojantį Europos kooperatinės bendrovės steigimą jungimo būdu;

31.3.5. Europos Sąjungos valstybės narės ar kitos Europos ekonominės erdvės valstybės, kurioje ketinama steigti Europos kooperatinę bendrovę jungimo būdu, pavadinimas ir registro pavadinimas;

31.3.6. duomuo, kad išduotas pažymėjimas, patvirtinantis, kad buvo atlikti visi prieš Europos kooperatinės bendrovės įsteigimą jungimo būdu kitoje Europos Sąjungos valstybėje narėje ar kitoje Europos ekonominės erdvės valstybėje būtini veiksmai ir formalumai, (toliau – Europos kooperatinės bendrovės jungimo pažymėjimas);

31.3.7. duomuo, kad kooperatinė bendrovė (kooperatyvas) išregistruota Europos kooperatinę bendrovę įsteigus jungimo būdu;“.

1.11.	Pakeisti 31.6 papunktį ir jį išdėstyti taip:

„31.6. apie Europos bendroves:

31.6.1. duomenys apie priežiūros ar administravimo organo narius, jų išrinkimo ir įgaliojimų pabaigos datos, jeigu priežiūros ar administravimo organas sudaromas; visais atvejais nurodomas priežiūros ar administravimo organo pirmininkas;

31.6.2. Akcinių bendrovių įstatymo 7 straipsnio 21 dalyje nurodyti duomenys apie bendrovės akcininką, jeigu bendrovės akcininkas yra vienas asmuo;

31.6.3. Europos Sąjungos valstybės narės ar kitos Europos ekonominės erdvės valstybės, iš kurios į Lietuvos Respubliką perkelta Europos bendrovės buveinė ar kurioje įregistruotos Europos bendrovę Lietuvos Respublikoje steigiančios bendrovės, pavadinimas ir registro pavadinimas;

31.6.4. Europos Sąjungos valstybės narės ar kitos Europos ekonominės erdvės valstybės, į kurią ketinama perkelti buveinę, pavadinimas ir registro pavadinimas;

31.6.5. duomuo, kad išduotas pažymėjimas, patvirtinantis, kad buvo atlikti visi prieš Europos bendrovės buveinės perkėlimą į kitą valstybę būtini veiksmai ir formalumai, (toliau – Europos bendrovės buveinės perkėlimo pažymėjimas);

31.6.6. duomuo, kad Europos bendrovė įregistruota perkėlus buveinę į Lietuvos Respubliką arba ją įsteigus jungimo būdu, arba duomuo, kad įregistruota kontroliuojančioji Europos bendrovė;

31.6.7. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje išregistruotą Europos bendrovę;

31.6.8. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje pasibaigusį, įsteigus Europos bendrovę jungimo būdu, ar tęsiantį veiklą, įsteigus kontroliuojančiąją Europos bendrovę, juridinį asmenį;

31.6.9. duomuo, kad Europos bendrovė išregistruota perkėlus buveinę į kitą Europos Sąjungos valstybę narę ar kitą Europos ekonominės erdvės valstybę;“.

1.12.	Pakeisti 31.7 papunktį ir jį išdėstyti taip:

„31.7. apie Europos kooperatines bendroves:

31.7.1. duomenys apie priežiūros ar administravimo organo narius, jų išrinkimo ir įgaliojimų pabaigos datos, jeigu priežiūros ar administravimo organas sudaromas; visais atvejais nurodomas priežiūros ar administravimo organo pirmininkas;

31.7.2. Europos Sąjungos valstybės narės ar kitos Europos ekonominės erdvės valstybės, iš kurios į Lietuvos Respubliką perkelta Europos kooperatinės bendrovės buveinė ar kurioje įregistruoti Europos kooperatinę bendrovę Lietuvos Respublikoje steigiantys juridiniai asmenys, pavadinimas ir registro pavadinimas;

31.7.3. Europos Sąjungos valstybės narės ar kitos Europos ekonominės erdvės valstybės, į kurią ketinama perkelti buveinę, pavadinimas ir registro pavadinimas;

31.7.4. duomuo, kad išduotas pažymėjimas, patvirtinantis, kad buvo atlikti visi prieš Europos kooperatinės bendrovės buveinės perkėlimą į kitą valstybę būtini veiksmai ir formalumai, (toliau – Europos kooperatinės bendrovės buveinės perkėlimo pažymėjimas);

31.7.5. duomuo, kad Europos kooperatinė bendrovė įregistruota perkėlus buveinę į Lietuvos Respubliką arba ją įsteigus jungimo būdu;

31.7.6. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje išregistruotą Europos kooperatinę bendrovę;

31.7.7. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje pasibaigusį juridinį asmenį;

31.7.8. duomuo, kad Europos kooperatinė bendrovė išregistruota perkėlus buveinę į kitą Europos Sąjungos valstybę narę ar kitą Europos ekonominės erdvės valstybę;“.

1.13.	Pakeisti 31.8 papunktį ir jį išdėstyti taip:

„31.8. apie Europos ekonominių interesų grupes:

31.8.1. grupės nariai, tapimo grupės nariu data;

31.8.2. grupės nario atleidimo nuo atsakomybės už grupės skolas ir kitus įsipareigojimus, atsiradusius prieš priimant tą narį į grupę, faktas, jeigu tai nustatyta grupės steigimo sutartyje arba naujo nario priėmimo dokumente;

31.8.3. Europos Sąjungos valstybės narės ar kitos Europos ekonominės erdvės valstybės, iš kurios į Lietuvos Respubliką perkelta buveinė, pavadinimas ir registro pavadinimas;

31.8.4. Europos Sąjungos valstybės narės ar kitos Europos ekonominės erdvės valstybės, į kurią ketinama perkelti buveinę, pavadinimas ir registro pavadinimas;

31.8.5. duomuo, kad buveinės perkėlimas į kitą valstybę nepažeidžia viešųjų interesų;

31.8.6. duomuo, kad Europos ekonominių interesų grupė įregistruota perkėlus buveinę į Lietuvos Respubliką;

31.8.7. duomenys apie kitoje Europos Sąjungos valstybėje narėje ar kitoje Europos ekonominės erdvės valstybėje išregistruotą Europos ekonominių interesų grupę;

31.8.8. duomuo, kad Europos ekonominių interesų grupė išregistruota perkėlus buveinę į kitą Europos Sąjungos valstybę narę ar kitą Europos ekonominės erdvės valstybę;“.

1.14.	Pakeisti 34.1.8 papunktį ir jį išdėstyti taip:

„34.1.8. valstybės, kurioje įrašyta Europos bendrovės perkelta buveinė, įsteigta kontroliuojančioji Europos bendrovė arba jungimo būdu įsteigta Europos bendrovė, pavadinimas, registro pavadinimas, nauja buveinė (adresas), juridinio asmens pavadinimas, registravimo numeris tame registre ir įregistravimo data;“.

1.15.	Pakeisti 34.2.2 papunktį ir jį išdėstyti taip:

„34.2.2. valstybės, kurioje įrašyta Europos kooperatinės bendrovės perkelta buveinė arba jungimo būdu įsteigta Europos kooperatinė bendrovė, pavadinimas, registro pavadinimas, nauja buveinė (adresas), juridinio asmens pavadinimas, registravimo numeris tame registre ir įregistravimo data;“.

1.16.	Pakeisti 34.4 papunktį ir jį išdėstyti taip:

„34.4. apie Europos ekonominių interesų grupę – valstybės, kurioje įrašyta Europos ekonominių interesų grupės perkelta buveinė, pavadinimas, registro pavadinimas, nauja buveinė (adresas), grupės pavadinimas, registravimo numeris tame registre ir įregistravimo data;“.

1.17.	Pripažinti netekusiu galios 38.7.41 papunktį.

1.18.	Pakeisti 48 punktą ir jį išdėstyti taip:

„48. Notarui pateikiami dokumentai po pertvarkymo registruojant juridinį asmenį, po reorganizavimo registruojant naujus juridinius asmenis, išskyrus politines partijas, politinius komitetus, Europos politines partijas ar Europos politinius fondus, tradicines religines bendruomenes ar bendrijas, religines bendruomenes ar bendrijas, profesines sąjungas ir jų susivienijimus, biudžetines įstaigas, valstybės įmones, viešąsias įstaigas, kurių savininkė yra valstybė ar savivaldybė, regionų plėtros tarybas, Europos teritorinio bendradarbiavimo grupes ir viešuosius juridinius asmenis, veikiančius pagal Civilinio kodekso 2.46 straipsnio 3 dalyje nurodytą teisės aktą arba Lietuvos Respublikos Seimo priimtu teisės aktu patvirtintus įstatus, ar registruojant tęsiančių veiklą juridinių asmenų pakeistus steigimo dokumentus.“

1.19.	Pakeisti 51 punktą ir jį išdėstyti taip:

„51. Notarui pateikiami dokumentai steigiant kontroliuojančiąją Europos bendrovę ar jungimo būdu steigiant Europos bendrovę, taip pat teisės aktų, reglamentuojančių Europos bendrovių veiklą, nustatyta tvarka steigiant Europos bendrovę, kurios buveinė bus Lietuvos Respublikoje.“

1.20.	Pakeisti 52 punktą ir jį išdėstyti taip:

„52. Notarui pateikiami dokumentai teisės aktų nustatyta tvarka perkeliant į Lietuvos Respubliką Europos ekonominių interesų grupės, Europos bendrovės ar Europos kooperatinės bendrovės buveinę.“

1.21.	Pakeisti 53 punktą ir jį išdėstyti taip:

„53. Notarui pateikiami dokumentai jungimo būdu steigiant Europos kooperatinę bendrovę, taip pat teisės aktų, reglamentuojančių Europos kooperatinių bendrovių veiklą, nustatyta tvarka steigiant Europos kooperatinę bendrovę, kurios buveinė bus Lietuvos Respublikoje.“

1.22.	Pakeisti 661 punktą ir jį išdėstyti taip:

„661. Jeigu duomenis ir dokumentus Registro tvarkytojui teikia nemokumo administratorius, kaip nustatyta Nuostatų 38.5 papunktyje, gali būti teikiami prie kreditorių susirinkimo protokolo, kuriuo įforminami kreditorių susirinkimo sprendimai, pridedamų dokumentų kopijos ar nuorašai, patvirtinti nemokumo administratoriaus ar kito kreditorių susirinkimui pirmininkavusio asmens.“

1.23.	Pakeisti 78.2 papunktį ir jį išdėstyti taip:

„78.2. jungimo sąlygos, jeigu Europos bendrovė steigiama jungimo būdu; steigimo sąlygos, jeigu steigiama kontroliuojančioji Europos bendrovė; steigimo sutartis, jeigu steigiama patronuojamoji Europos bendrovė; įstatai, jeigu perkeliama Europos bendrovės buveinė;“.

1.24.	Pakeisti 78.6 papunktį ir jį išdėstyti taip:

„78.6. jungimo sąlygų projekto ar steigimo sąlygų projekto vertinimo ataskaita, jeigu steigiama kontroliuojančioji Europos bendrovė ar Europos bendrovė jungimo būdu;“.

1.25.	Pakeisti 117 punktą ir jį išdėstyti taip:

„117. Registro tvarkytojo sprendimas dėl paramos gavėjo statuso panaikinimo Nuostatų 116.1–116.3 papunkčiuose nustatytais atvejais priimamas įregistruojant atitinkamus duomenis Registre. Registro tvarkytojo sprendimas dėl paramos gavėjo statuso panaikinimo Nuostatų 116.4 papunktyje nurodytu atveju priimamas automatiniu būdu įregistruojant atitinkamus duomenis Registre. Atlikęs šiuos veiksmus, Registro tvarkytojas nedelsdamas, ne vėliau kaip kitą darbo dieną nuo atitinkamų duomenų įregistravimo Registre dienos, apie paramos gavėjo statuso panaikinimą praneša juridiniam asmeniui Registre nurodytu elektroninio pristatymo dėžutės adresu. Jei toks adresas Registre nenurodytas, pranešimas siunčiamas Registre nurodytu elektroninio pašto adresu korespondencijai arba juridinio asmens buveinės adresu, jeigu juridinis asmuo elektroninio pašto adreso korespondencijai nėra pateikęs Registro tvarkytojui.“

1.26.	Pakeisti 125 punktą ir jį išdėstyti taip:

„125. Metinių ir tarpinių finansinių ataskaitų rinkinys ar metinė ataskaita pildomi ir Registro tvarkytojui teikiami elektronine forma interaktyviai, išskyrus atvejus, kai regionų plėtros tarybos ir viešojo sektoriaus subjektams priskiriami labdaros ir paramos fondas, asociacija ir viešoji įstaiga metinių finansinių ataskaitų rinkinį teikia finansų ministro nustatyta tvarka. Juridiniam asmeniui metinių ir tarpinių finansinių ataskaitų rinkinį rengiant ir tvirtinant, jeigu pagal įstatymus jis turi būti tvirtinamas, ne finansinių ataskaitų elektroninio formato rinkiniuose, kartu su finansinių ataskaitų elektroninio formato rinkiniais elektroniniu būdu turi būti pateikti parengti metinių ir tarpinių finansinių ataskaitų rinkiniai, jeigu pagal įstatymus jie neturi būti tvirtinami, ar patvirtinti metinių ir tarpinių finansinių ataskaitų rinkiniai, jeigu pagal įstatymus jie turi būti tvirtinami. Jeigu labdaros ir paramos fondas, asociacija ar viešoji įstaiga rengia metines ataskaitas, kartu su metinių ataskaitų elektroninio formato rinkiniais elektroniniu būdu turi būti pateiktos parengtos metinės ataskaitos, jeigu pagal įstatymus šios ataskaitos neturi būti tvirtinamos, ar patvirtintos metinės ataskaitos, jeigu pagal įstatymus jos turi būti tvirtinamos.“

1.27.	Pakeisti 125 punktą ir jį išdėstyti taip:

„125. Metinių ir tarpinių finansinių ataskaitų rinkinys ar metinė ataskaita ir, jeigu taikoma, veiklos ataskaita pildomi ir Registro tvarkytojui teikiami elektronine forma interaktyviai, išskyrus atvejus, kai regionų plėtros tarybos ir viešojo sektoriaus subjektams priskiriami labdaros ir paramos fondas, asociacija ir viešoji įstaiga metinių finansinių ataskaitų rinkinį ir veiklos ataskaitą teikia finansų ministro nustatyta tvarka. Juridiniam asmeniui metinių ir tarpinių finansinių ataskaitų rinkinį rengiant ir tvirtinant, jeigu pagal įstatymus jis turi būti tvirtinamas, ne finansinių ataskaitų elektroninio formato rinkiniuose, kartu su finansinių ataskaitų elektroninio formato rinkiniais elektroniniu būdu turi būti pateikti parengti metinių ir tarpinių finansinių ataskaitų rinkiniai, jeigu pagal įstatymus jie neturi būti tvirtinami, ar patvirtinti metinių ir tarpinių finansinių ataskaitų rinkiniai, jeigu pagal įstatymus jie turi būti tvirtinami. Jeigu labdaros ir paramos fondas, asociacija ar viešoji įstaiga rengia metines ataskaitas, kartu su metinių ataskaitų elektroninio formato rinkiniais elektroniniu būdu turi būti pateiktos parengtos metinės ataskaitos, jeigu pagal įstatymus šios ataskaitos neturi būti tvirtinamos, ar patvirtintos metinės ataskaitos, jeigu pagal įstatymus jos turi būti tvirtinamos.“

1.28.	Papildyti 1392 punktu:

„1392. Pasikeitus viešojo juridinio asmens, veikiančio pagal Civilinio kodekso 2.46 straipsnio 3 dalyje nurodytą teisės aktą ar pagal Teisės aktų registre skelbiamus steigimo dokumentus, šiuose dokumentuose nurodytai Nuostatų 23.3 papunktyje pateiktai informacijai, dokumentų ir duomenų teikėjas Registro tvarkytojui pateikia prašymą įrašyti viešojo juridinio asmens veiklos tikslus (nurodant veiklos sritis ir rūšis).“

1.29.	Pakeisti IV skyriaus šešioliktojo skirsnio pavadinimą ir jį išdėstyti taip:

„ŠEŠIOLIKTASIS SKIRSNIS

REORGANIZUOJAMO, DALYVAUJANČIO REORGANIZAVIME AR ATSKYRIME JURIDINIO ASMENS DOKUMENTŲ IR DUOMENŲ PAKEITIMŲ PATEIKIMAS“.

1.30.	Pakeisti 149 punktą ir jį išdėstyti taip:

„149. Reorganizuojamo, dalyvaujančio reorganizavime ar atskyrime juridinio asmens dokumentų ir duomenų teikėjai ne vėliau kaip pirmą viešo paskelbimo apie reorganizavimo sąlygų ar reorganizavimo sąlygų aprašo sudarymą dieną Registro tvarkytojui pateikia šiuos dokumentus:

149.1. prašymą įregistruoti ar įrašyti juridinio asmens teisinį statusą („reorganizuojamas“, „dalyvaujantis reorganizavime“, „dalyvaujantis atskyrime“);

149.2. reorganizavimo sąlygas, reorganizavimo sąlygų aprašą; uždaroji akcinė bendrovė ar akcinė bendrovė kartu su reorganizavimo sąlygomis gali pateikti savo interneto svetainės, kurioje skelbiamos reorganizavimo sąlygos, nuorodą, suteikiančią prieigą prie šių reorganizavimo sąlygų ir jų paskelbimo interneto svetainėje datos;

149.3. sąlygų vertinimo ataskaitą ir valdymo organų parengtą ataskaitą, jeigu įstatymuose nurodyta pateikti tokias ataskaitas;

149.4. valstybinės priežiūros institucijos leidimą, jeigu įstatymuose nurodyta išduoti tokį leidimą.“

1.31.	Pakeisti 150 punktą ir jį išdėstyti taip:

„150. Registro tvarkytojas, gavęs Nuostatų 149 punkte nurodytus dokumentus, ne vėliau kaip per tris darbo dienas įregistruoja ar įrašo juridinio asmens teisinį statusą „reorganizuojamas“, „dalyvaujantis reorganizavime“, „dalyvaujantis atskyrime“.“

1.32.	Pakeisti 151 punktą ir jį išdėstyti taip:

„151. Reorganizuojami, dalyvaujantys reorganizavime ar atskyrime juridiniai asmenys, norintys paskirti visiems juridiniams asmenims bendrą reikiamą kvalifikaciją turintį ekspertą, Registro tvarkytojui turi pateikti bendrą prašymą ir dokumentus, patvirtinančius eksperto kvalifikaciją ir nepriklausomumą. Registro tvarkytojas per tris darbo dienas nuo prašymo gavimo dienos priima sprendimą pritarti ar nepritarti bendrojo eksperto skyrimui ir ne vėliau kaip kitą darbo dieną nuo sprendimo priėmimo dienos raštu praneša apie tai prašymą pateikusiems juridiniams asmenims.“

1.33.	Pakeisti 152 punktą ir jį išdėstyti taip:

„152. Dokumentų ir duomenų teikėjai ne vėliau kaip per penkias dienas nuo sprendimo dėl reorganizavimo, sprendimo dėl atskyrimo priėmimo dienos pateikia šį sprendimą Registro tvarkytojui, kuris ne vėliau kaip per tris darbo dienas įrašo informaciją į Registrą.“

1.34.	Pripažinti netekusiais galios 153–155 punktus.

1.35.	Pakeisti IV skyriaus aštuonioliktojo skirsnio pavadinimą ir jį išdėstyti taip:

„AŠTUONIOLIKTASIS SKIRSNIS

JURIDINIO ASMENS, STEIGIANČIO KONTROLIUOJANČIĄJĄ EUROPOS BENDROVĘ, EUROPOS BENDROVĘ AR EUROPOS KOOPERATINĘ BENDROVĘ JUNGIMO BŪDU, PERKELIANČIO BUVEINĘ Į KITĄ VALSTYBĘ, DOKUMENTŲ IR DUOMENŲ PATEIKIMAS“.

1.36.	Pakeisti 169 punktą ir jį išdėstyti taip:

„169. Inicijuojančio kontroliuojančiosios Europos bendrovės steigimą arba Europos bendrovės ar Europos kooperatinės bendrovės steigimą jungimo būdu juridinio asmens dokumentų ir duomenų teikėjas ne vėliau kaip pirmą viešo paskelbimo apie steigimo sąlygų projekto ar jungimo sąlygų projekto sudarymą įstatuose nurodytame šaltinyje dieną arba perkeliančios buveinę į kitą valstybę Europos bendrovės, Europos kooperatinės bendrovės ar Europos ekonominių interesų grupės dokumentų ir duomenų teikėjas ne vėliau kaip pirmą viešo paskelbimo apie buveinės perkėlimo pasiūlymo parengimą įstatuose ar steigimo sutartyje nurodytame šaltinyje dieną Registro tvarkytojui pateikia šiuos dokumentus:

169.1. prašymą įregistruoti teisinį statusą („inicijuojantis Europos bendrovės steigimą jungimo būdu“, „inicijuojantis kontroliuojančiosios Europos bendrovės steigimą“, „inicijuojantis Europos kooperatinės bendrovės steigimą jungimo būdu“, „perkeliantis buveinę į kitą valstybę“);

169.2. jungimo ar steigimo sąlygų projektą arba pasiūlymą perkelti buveinę;

169.3. siūlomus įstatus arba steigimo sutartį;

169.4. jungimo sąlygų projekto ar steigimo sąlygų projekto vertinimo ataskaitą, jeigu įstatymuose nurodyta ją pateikti;

169.5. licenciją (leidimą), jeigu pagal įstatymus ji turi būti išduota.“

1.37.	Pakeisti 170 punktą ir jį išdėstyti taip:

„170. Registro tvarkytojas, gavęs Nuostatų 169 punkte nurodytus dokumentus, ne vėliau kaip per tris darbo dienas įregistruoja juridinio asmens teisinį statusą „inicijuojantis kontroliuojančiosios Europos bendrovės steigimą“, „inicijuojantis Europos bendrovės steigimą jungimo būdu“, „inicijuojantis Europos kooperatinės bendrovės steigimą jungimo būdu“ ar „perkeliantis buveinę į kitą valstybę“ ir atitinkamai Nuostatų 31.1.10 ir 31.1.11, 31.3.4 ir 31.3.5, 31.6.4, 31.7.3 ar 31.8.4 papunkčiuose nurodytus duomenis.“

1.38.	Pakeisti 171 punktą ir jį išdėstyti taip:

„171. Steigiantys kontroliuojančiąją Europos bendrovę arba jungimo būdu steigiantys Europos bendrovę ar Europos kooperatinę bendrovę juridiniai asmenys, norintys paskirti visiems juridiniams asmenims bendrą audito įmonę steigimo sąlygų projektui ar jungimo sąlygų projektui įvertinti ir bendrai vertinimo ataskaitai parengti, Registro tvarkytojui turi pateikti bendrą prašymą ir dokumentus, patvirtinančius auditoriaus kvalifikaciją ir nepriklausomumą. Registro tvarkytojas per tris darbo dienas nuo prašymo gavimo dienos priima sprendimą pritarti ar nepritarti audito įmonės skyrimui ir ne vėliau kaip kitą darbo dieną nuo sprendimo priėmimo dienos raštu praneša apie tai prašymą pateikusiems juridiniams asmenims.“

1.39.	Pakeisti 172 punktą ir jį išdėstyti taip:

„172. Registro tvarkytojas, įregistravęs Nuostatų 170 punkte nurodytą juridinio asmens teisinį statusą (išskyrus juridinio asmens teisinį statusą „inicijuojantis kontroliuojančiosios Europos bendrovės steigimą“), nedelsdamas, ne vėliau kaip kitą darbo dieną nuo atitinkamo teisinio statuso ir duomenų įregistravimo Registre dienos, Nuostatų 169.2–169.5 papunkčiuose nurodytus dokumentus elektroninių ryšių priemonėmis perduoda šioms Registro tvarkytojui pagal kompetenciją išvadas dėl viešųjų interesų apsaugos teikiančioms institucijoms:

172.1. Valstybinei mokesčių inspekcijai prie Lietuvos Respublikos finansų ministerijos;

172.2. Valstybinei vartotojų teisių apsaugos tarnybai;

172.3. Valstybinio socialinio draudimo fondo valdybai prie Socialinės apsaugos ir darbo ministerijos;

172.4. Lietuvos bankui, jeigu Europos bendrovės ar Europos kooperatinės bendrovės steigimą jungimo būdu inicijuojančio juridinio asmens, Europos bendrovės, Europos kooperatinės bendrovės, Europos ekonominių interesų grupės vykdoma veikla priskirta jo priežiūrai.“

1.40.	Pakeisti 173 punktą ir jį išdėstyti taip:

„173. Nuostatų 172 punkte nurodytos institucijos išvadas dėl viešųjų interesų apsaugos elektroninių ryšių priemonėmis pateikia Registro tvarkytojui ne vėliau kaip per septynias savaites nuo Nuostatų 169.2–169.5 papunkčiuose nurodytų dokumentų gavimo toje institucijoje dienos. Registro tvarkytojas per du mėnesius nuo Nuostatų 172 punkte nurodytos atitinkamų dokumentų perdavimo šiame punkte nurodytoms institucijoms dienos priima sprendimą prieštarauti arba neprieštarauti akcinės bendrovės dalyvavimui steigiant Europos bendrovę jungimo būdu, kooperatinės bendrovės dalyvavimui steigiant Europos kooperatinę bendrovę jungimo būdu, Europos bendrovės, Europos kooperatinės bendrovės ar Europos ekonominių interesų grupės buveinės perkėlimui į kitą valstybę (toliau – sprendimas prieštarauti arba neprieštarauti).“

1.41.	Papildyti 1731 punktu:

„1731. Sprendimas neprieštarauti priimamas gavus visų Nuostatų 172 punkte nurodytų institucijų išvadas, kad akcinės bendrovės dalyvavimas steigiant Europos bendrovę jungimo būdu, kooperatinės bendrovės dalyvavimas steigiant Europos kooperatinę bendrovę jungimo būdu, Europos bendrovės, Europos kooperatinės bendrovės ar Europos ekonominių interesų grupės buveinės perkėlimas į kitą valstybę nepažeidžia viešųjų interesų. Sprendimas prieštarauti priimamas gavus bent vieną Nuostatų 172 punkte nurodytos (-ų) institucijos (-ų) išvadą, kad akcinės bendrovės dalyvavimas steigiant Europos bendrovę jungimo būdu, kooperatinės bendrovės dalyvavimas steigiant Europos kooperatinę bendrovę jungimo būdu, Europos bendrovės, Europos kooperatinės bendrovės ar Europos ekonominių interesų grupės buveinės perkėlimas į kitą valstybę pažeidžia viešuosius interesus. Sprendime prieštarauti nurodomos tokio sprendimo priėmimo priežastys ir sprendimo apskundimo tvarka. Registro tvarkytojas nedelsdamas, ne vėliau kaip kitą darbo dieną po atitinkamo sprendimo priėmimo dienos, sprendimą išsiunčia Registre nurodytu juridinio asmens elektroninio pristatymo dėžutės adresu. Jei toks adresas Registre nenurodytas, sprendimas siunčiamas Registre nurodytu juridinio asmens elektroninio pašto adresu korespondencijai arba juridinio asmens buveinės adresu, jeigu juridinis asmuo elektroninio pašto adreso korespondencijai nėra pateikęs Registro tvarkytojui.“

1.42.	Papildyti 1732 punktu:

„1732. Registro tvarkytojas, gavęs Nuostatų 172 punkte nurodytos (-ų) institucijos (-ų) išvadą (-as), kad akcinės bendrovės dalyvavimas steigiant Europos bendrovę jungimo būdu, kooperatinės bendrovės dalyvavimas steigiant Europos kooperatinę bendrovę jungimo būdu, Europos bendrovės, Europos kooperatinės bendrovės ar Europos ekonominių interesų grupės buveinės perkėlimas į kitą valstybę neatitinka visų sąlygų ir nebuvo atliktos visos reikiamos procedūros, atsižvelgdamas į šios (šių) institucijos (-ų) išvadoje (-ose) siūlomus tokių trūkumų šalinimo terminus, raštu informuoja juridinį asmenį apie nustatytus trūkumus, nurodydamas terminą jiems pašalinti. Jeigu per nustatytą terminą trūkumai nepašalinami, Registro tvarkytojas priima sprendimą prieštarauti.“

1.43.	Pakeisti 174 punktą ir jį išdėstyti taip:

„174. Dokumentų ir duomenų teikėjas ne vėliau kaip per penkias dienas nuo sprendimo dėl jungimo sąlygų projekto tvirtinimo arba nuo sprendimo perkelti Europos bendrovės, Europos kooperatinės bendrovės ar Europos ekonominių interesų grupės buveinę į kitą valstybę priėmimo dienos Registro tvarkytojui pateikia šiuos dokumentus:

174.1. sprendimą;

174.2. prašymą išduoti Europos bendrovės jungimo, Europos kooperatinės bendrovės jungimo, Europos bendrovės buveinės perkėlimo ar Europos kooperatinės bendrovės buveinės perkėlimo pažymėjimą (toliau kartu šiame skirsnyje – pažymėjimas) arba prašymą įregistruoti Nuostatų 31.8.5 papunktyje nurodytą Europos ekonominių interesų grupės duomenį Registre.“

1.44.	Papildyti 1741 punktu:

„1741. Registro tvarkytojas, gavęs Nuostatų 174.1. papunktyje nurodytą sprendimą, ne vėliau kaip per tris darbo dienas įrašo informaciją į Registrą. o gavęs Nuostatų 174.2 papunktyje nurodytą prašymą – ne vėliau kaip per tris darbo dienas nuo informacijos apie Nuostatų 174.1 papunktyje nurodytą sprendimą įrašymo į Registrą dienos priima vieną iš šių sprendimų:

1741.1. išduoti pažymėjimą arba įregistruoti Nuostatų 31.8.5 papunktyje nurodytą Europos ekonominių interesų grupės duomenį Registre;

1741.2. atsisakyti išduoti pažymėjimą arba įregistruoti Nuostatų 31.8.5 papunktyje nurodytą Europos ekonominių interesų grupės duomenį Registre.“

1.45.	Papildyti 1742 punktu:

„1742. Registro tvarkytojas, priėmęs sprendimą neprieštarauti ir įsitikinęs, kad atlyginimas už pažymėjimo išdavimą ar Nuostatų 31.8.5 papunktyje nurodyto Europos ekonominių interesų grupės duomens įregistravimą Registre sumokėtas, priima Nuostatų 1741.1 papunktyje nurodytą sprendimą, įregistruoja Nuostatų 31.1.12, 31.3.6, 31.6.5, 31.7.4 ar 31.8.5 papunkčiuose nurodytus duomenis Registre ir išduoda pažymėjimą. Pažymėjimas yra Registro tvarkytojo nustatytos formos dokumentas, kuriame, be kitų duomenų, turi būti nurodyta, kad buvo atlikti visi prieš steigiant Europos bendrovę ar Europos kooperatinę bendrovę jungimo būdu, prieš perkeliant Europos bendrovės ar Europos kooperatinės bendrovės buveinę į kitą valstybę būtini veiksmai ir formalumai. Atlikęs šiame punkte nurodytus veiksmus, Registro tvarkytojas nedelsdamas, ne vėliau kaip kitą darbo dieną nuo atitinkamų duomenų įregistravimo Registre dienos, pažymėjimą arba pranešimą, patvirtinantį, kad įregistruotas atitinkamas Europos ekonominių interesų grupės duomuo Registre, išsiunčia Registre nurodytu juridinio asmens elektroninio pristatymo dėžutės adresu. Jei toks adresas Registre nenurodytas, pažymėjimas arba pranešimas siunčiamas Registre nurodytu juridinio asmens elektroninio pašto adresu korespondencijai arba juridinio asmens buveinės adresu, jeigu juridinis asmuo elektroninio pašto adreso korespondencijai nėra pateikęs Registro tvarkytojui.“

1.46.	Papildyti 1743 punktu:

„1743. Registro tvarkytojas, priėmęs sprendimą prieštarauti, priima Nuostatų 1741.2 papunktyje nurodytą sprendimą, kuriame nurodomos tokio sprendimo priėmimo priežastys ir sprendimo apskundimo tvarka. Šis sprendimas ne vėliau kaip kitą darbo dieną nuo sprendimo priėmimo dienos išsiunčiamas Registre nurodytu juridinio asmens elektroninio pristatymo dėžutės adresu. Jei toks adresas Registre nenurodytas, sprendimas siunčiamas Registre nurodytu juridinio asmens elektroninio pašto adresu korespondencijai arba juridinio asmens buveinės adresu, jeigu juridinis asmuo elektroninio pašto adreso korespondencijai nėra pateikęs Registro tvarkytojui.“

1.47.	Papildyti 1744 punktu:

„1744. Inicijuojančios kontroliuojančiosios Europos bendrovės steigimą akcinės bendrovės ar uždarosios akcinės bendrovės dokumentų ir duomenų teikėjas ne vėliau kaip per penkias dienas nuo dienos, kai, patvirtinus steigimo sąlygų projektą, suėjo trijų mėnesių terminas, skirtas reikalingai informacijai bendrovei pateikti, Registro tvarkytojui pateikia patvirtinimą, kad yra įvykdytos Reglamento (EB) Nr. 2157/2001 33 straipsnio 2 dalyje nurodytos sąlygos. Registro tvarkytojas ne vėliau kaip per tris darbo dienas įregistruoja Nuostatų 31.1.13 papunktyje nurodytą duomenį Registre.“

1.48.	Papildyti 1745 punktu:

„1745. Inicijuojančios kontroliuojančiosios Europos bendrovės steigimą akcinės bendrovės ar uždarosios akcinės bendrovės dokumentų ir duomenų teikėjas ne vėliau kaip per penkias dienas nuo Reglamento (EB) Nr. 2157/2001 33 straipsnio 3 dalies antrojoje pastraipoje nurodyto termino pabaigos Registro tvarkytojui pateikia dokumentą, patvirtinantį visuotinio akcininkų susirinkimo sprendimą steigti kontroliuojančiąją Europos bendrovę, o Registro tvarkytojas ne vėliau kaip per tris darbo dienas įrašo informaciją apie nurodytą sprendimą į Registrą.“

1.49.	Papildyti 1746 punktu:

„1746. Kitoje Europos Sąjungos valstybėje narėje ar kitoje Europos ekonominės erdvės valstybėje įregistravus kontroliuojančiąją Europos bendrovę, Lietuvoje tęsiančios veiklą kontroliuojančiosios Europos bendrovės steigimą inicijavusios akcinės bendrovės ar uždarosios akcinės bendrovės dokumentų ir duomenų teikėjas, siekdamas įregistruoti pakeistus įstatus, Registro tvarkytojui pateikia Nuostatų 139.1–139.3 papunkčiuose ir, jei taikoma, 139.7 papunktyje nurodytus dokumentus.“

1.50.	Pakeisti 175 punktą ir jį išdėstyti taip:

„175. Registro tvarkytojas, įregistruodamas pakeistus Lietuvoje tęsiančios veiklą kontroliuojančiosios Europos bendrovės steigimą inicijavusios akcinės bendrovės ar uždarosios akcinės bendrovės įstatus, išregistruoja teisinį statusą „inicijuojantis kontroliuojančiosios Europos bendrovės steigimą“ ir įrašo Nuostatų 34.1.8 papunktyje nurodytą informaciją.“

1.51.	Pakeisti 202 punktą ir jį išdėstyti taip:

„202. Registro tvarkytojas, gavęs kitos Europos Sąjungos valstybės narės ar kitos Europos ekonominės erdvės valstybės registro tvarkytojo pranešimą apie juridinio asmens ir naujos jo buveinės įregistravimą kitoje valstybėje, ne vėliau kaip per tris darbo dienas išregistruoja juridinį asmenį. Jeigu toks pranešimas neatsiunčiamas, perkėlusio juridinio asmens buveinę į kitą valstybę juridinio asmens dokumentų ir duomenų teikėjas Registro tvarkytojui pateikia šiuos dokumentus:

202.1. prašymą išregistruoti juridinį asmenį iš Registro;

202.2. teisės aktų nustatyta tvarka patvirtintą pranešimą apie juridinio asmens įregistravimą Europos Sąjungos valstybės narės ar kitos Europos ekonominės erdvės valstybės registre, pažymėjimo nuorašą ar registro išrašą, kuriuose nurodyta Nuostatų 34.1.8, 34.2.2 ir 34.4 papunkčiuose nurodyta informacija.“

1.52.	Pakeisti 203 punktą ir jį išdėstyti taip:

„203. Registro tvarkytojas, gavęs Nuostatų 202 punkte nustatytus dokumentus, ne vėliau kaip per penkias darbo dienas išregistruoja juridinį asmenį ir ne vėliau kaip per mėnesį praneša apie tai Europos Bendrijų Oficialiųjų leidinių biurui.“

1.53.	Pripažinti netekusiu galios 2131 punktą.

1.54.	Pakeisti 214 punktą ir jį išdėstyti taip:

„214. Registro tvarkytojas, gavęs kitos Europos Sąjungos valstybės narės ar kitos Europos ekonominės erdvės valstybės registro tvarkytojo pranešimą apie Europos bendrovės ar Europos kooperatinės bendrovės įregistravimą kitoje valstybėje, ne vėliau kaip per tris darbo dienas išregistruoja po Europos bendrovės ar Europos kooperatinės bendrovės steigimo jungimo būdu pasibaigusią akcinę bendrovę ar kooperatinę bendrovę (kooperatyvą). Jeigu toks pranešimas neatsiunčiamas, po Europos bendrovės ar Europos kooperatinės bendrovės steigimo jungimo būdu pasibaigsiančios akcinės bendrovės ar kooperatinės bendrovės (kooperatyvo) dokumentų ir duomenų teikėjas Registro tvarkytojui pateikia šiuos dokumentus:

214.1. prašymą išregistruoti juridinį asmenį iš Registro;

214.2. teisės aktų nustatyta tvarka patvirtintą Europos bendrovės ar Europos kooperatinės bendrovės įregistravimo kitos Europos Sąjungos valstybės narės ar kitos Europos ekonominės erdvės valstybės registre pažymėjimo nuorašą ar registro išrašą, kuriuose nurodyta Nuostatų 34.1.8 ar 34.2.2 papunktyje nurodyta informacija.“

1.55.	Papildyti 228.81 punktu:

„228.81. Sutarčių ir teisių suvaržymų registro – juridinis faktas, kad juridinio asmens turtas įkeistas pagal įmonės hipotekos taisykles, įmonės įkeitimo ir įmonės įkeitimo panaikinimo datos;“.

2.	Nustatyti, kad:

2.1.	šio nutarimo 1.27 papunkčiu pakeisto Nuostatų 125 punkto nuostatos taikomos Juridinių asmenų registro tvarkytojui teikiant 2027 m. sausio 1 d. ir vėliau prasidedančių ataskaitinių laikotarpių labdaros ir parmos fondo, asociacijos ir viešosios įstaigos veiklos ataskaitas;

2.2.	šio nutarimo 1.28 papunktis įsigalioja 2025 m. sausio 15 d.;

2.3.	šio nutarimo 1.25 papunktis įsigalioja 2025 m. birželio 1 d.;

2.4.	šio nutarimo 1.2 ir 1.27 papunkčiai įsigalioja 2028 m. sausio 1 d.

Ministras Pirmininkas	Gintautas Paluckas

Teisingumo ministras	Rimantas Mockus